b'\n_START_ARTICLE_\nWis\xc5\x82alagunen\n_START_PARAGRAPH_\nWis\xc5\x82alagunen (polsk: Zalew Wi\xc5\x9blany eller Zatoka Fryska, russisk: \xd0\x9a\xd0\xb0\xd0\xbb\xd0\xb8\xd0\xbd\xd0\xb8\xd0\xbd\xd0\xb3\xd1\x80\xd0\xb0\xd0\xb4\xd1\x81\xd0\xba\xd0\xb8\xd0\xb9 \xd0\xb7\xd0\xb0\xd0\xbb\xd0\xb8\xd0\xb2, tysk: Frisches Haff, litauisk: Aistmar\xc4\x97s) er en ferskvannslagune i \xc3\x98stersj\xc3\xb8en som er skilt fra Gda\xc5\x84skbukta av Wis\xc5\x82aneset. Den blir ogs\xc3\xa5 kalt Wis\xc5\x82abukta._NEWLINE_Lagunen utgj\xc3\xb8r munningen til flere greiner av elva Wis\xc5\x82a, blant annet Nogat og Pregolja. Den er knyttet til Gda\xc5\x84skbukta via Baltijskstredet._NEWLINE_Blant byene ved lagunen er Kaliningrad, Baltijsk og Primorsk i Kaliningrad oblast i Russland, og Elbl\xc4\x85g, Tolkmicko, Frombork, Krynica Morska i Polen. Den polske havnebyen Elbl\xc4\x85g var tidligere en stor handelsby i lagunen, men med de nye grensene etter andre verdenskrig endret dette seg sterkt. Kaliningrad og Baltijsk er i dag de st\xc3\xb8rste byene ved lagunen._NEWLINE_Det har v\xc3\xa6rt p\xc3\xa5 tale \xc3\xa5 bygge en kanal fra lagunen til \xc3\x98stersj\xc3\xb8en, som en del av et stort prosjekt med EU-st\xc3\xb8tte. Kanalen, som vil v\xc3\xa6re 1\xc2\xa0km lang, vil bidra til at Elblags betydning som havneby igjen vil \xc3\xb8ke. Dette vil ogs\xc3\xa5 medf\xc3\xb8re at byen ikke lenger vil v\xc3\xa6re avhengig av Russland, som fra tid til annen trekker tilbake retten for polske skip til \xc3\xa5 passere gjennom Baltijskstredet, som en form for press p\xc3\xa5 polske styresmakter. Kanalprosjektet er beregnet \xc3\xa5 koste 80 millioner PLN. Det er imidlertid store \xc3\xb8kologiske hensyn som m\xc3\xa5 ivaretas. For eksempel vil dyrene ved langs lagunen f\xc3\xa5 forstyrret sine vandringsveier. I tillegg kan tilf\xc3\xb8rsel av brakkvann fra \xc3\x98stersj\xc3\xb8en f\xc3\xb8re til ubalanse i lagunens \xc3\xb8kosystem, som best\xc3\xa5r av ferskvann.\n_START_SECTION_\nHistorie\n_START_PARAGRAPH_\nFra 1871 til 1919 var lagunen en del av Det tyske keiserd\xc3\xb8mmet. Mellom 1919 og 1945 var den delt mellom Tyskland og Fristaden Danzig. Under evakueringen av \xc3\x98stpreussen, fra januar til mars 1945, krysset flyktninger den islagte lagunen p\xc3\xa5 vei vestover etter at Den r\xc3\xb8de arm\xc3\xa9 hadde n\xc3\xa5dd frem til kysten av lagunen n\xc3\xa6r Elblag. Et jagerfly gikk til angrep og flere tusen av flyktningene omkom eller falt gjennom isen._NEWLINE_I dag er Wis\xc5\x82alagunen delt mellom Polen og Kaliningrad oblast i Russland.'